D'enderv e yae mamm d'ar vourc'h, da foar Nedeleg hag e tegase geti traoù mat da zebriñ : bara-mel, bara d'ar laezh, brioch hag ur sort bara-gwinnizh na veze poazhet ken nemet an deiz-se, gwennoc'h ar mirvig ha melenoc'h ar c'hreun ; bara poazhet àr rond, èl ur gurunenn, ha nepas àr hir èl ar varaenn. Kentañ seblant Nedeleg a oa ar  c'hurunennoù-se. En em welet a ran c'hoazh é vonet betek lein Park-an-Derv d'he diambroug; diskrog a rae an div pe deir kurunenn daet geti a-istribilh doc'h gidon he belo ha lakaet e vezent doc'h mam brec'h, din d'o degas betak ar gêr. Gete ec'h arrive Nedeleg 'barzh an ti !